De seneste dage har mange af de danske veje været enormt glatte. Det fik en lastbilchauffør at mærke natten til onsdag, da han var på vej til slagteriet med en last bestående af 7000 levende kyllinger. Han kørte over en viadukt på Skivevej, da lastbilen begyndte at skride for derefter at vælte om på siden, så chaufføren ikke selv kunne komme ud af førerhuset. - Chaufføren var selvfølgelig noget chokeret, og han havde da også fået nogle knubs på trods af, at han havde sele på, så han blev kørt til tjek på sygehuset, fortæller Jesper Hesselberg, der er indsatsleder ved Midtjysk Brand og Rednings station i Møldrup. Døde kyllinger Uheldet skete klokken tre i nat, men redningsmandskabet arbejder stadig på stedet. I forbindelse med uheldet, var der sluppet diesel ud af lastbilen, og det skulle først inddæmmes. Siden er tiden gået med at sortere de døde kyllinger fra de overlevende. -  Alle dem, der er døde, skal over i en container, og så skal de køres til destruktion, og alle de overlevende skal over i anden lastbil og køres til slagteriet, siger indsatslederen. Midtjysk Brand og Redning regner med at være færdige med at sortere kyllingerne klokken ni, og derefter skal den væltede lastbil bugseres væk. Indtil da bliver trafikken omdirigeret af hjemmeværnet.

Referat:
Fjerkrætransporten var på vej til slagteriet, da den væltede som følge af glatte veje.